
Valla-Ljóts saga. 


Sigmundr hét maðr. Hann var son Karls hins 
rauða. Hann átti dóttur Ingjalds í Gnúpafelli. 
Hann átti þrjá sonu, ok hét Hrólfr hinn elzti, 
Halli annarr, enn Böðvarr þriði. Þeir váru 
miklir menn ok sterklegir. MHrólfr var uppi- 
vöðslumaðr mikill ok fégefinn. Halli var gleði- 
maðr mikill ok lögmaðr, ok hávaðamaðr hinn 
mesti. Böðvarr var góðlyndr, ok gerðist far- 
maðr. 

Torfi hét maðr, er bjó í Torfufelli, auðigr, 
enn ekki ættstórr. Þá bjó Eyjólfr á Möðruvöll- 
um ok Guðmundr hinn ríki var með honum, 
sonr hans. 

Sigmundr tók sótt, ok kallaði saman sonu 
sína, ok bað þá vera samhuga, ok kvaðst hann 
sjá mega hvers þeira skaplyndi, — „ok megið 
nú at hyggja, ok verit eigi til síngjarnir, ok 
gæti hverr sinnar sæmdar“. Síðan andaðist 
hann. Þá var Hrólfr átján vetra, Halli fjórtán 


vetra, Böðvarr tólf vetra. 

Kona Torfa andaðist. Hann var vel til 
sona Sigmundar. Hann fór þangat eitt sinn 
ok kallaði þá á tal. Torfi mælti: „Nú hafa 
lengi kunnleikar í millum vár verit, ok. enn vil 
ek þá auka minna vegna. Nú vil ek mæla til 
við móður yðra ok biðja hennar. Mætti oss 
þat verða frami hvárumtveggjum; enn þótt 
mannamunr sé, þá kann þar fyrir at koma fé 
ok umsýslan. Hrólfr bað hann tala við móður 
sína um þetta mál. Hann gerir svá. Hon gefr 
þat svar: „Þetta ráð vil ek undir sonum mín- 
um eiga, enn ekki við einræði mitt“. Torfi 
mælti: „Hvat sýnist þér, Halli?“ Hann svarar: 
„Þetta mál kemr meir til Hrólfs, því at hann 
er elztr vár bræðra, ok kann forsjá fyrir at 
hafa“. Torfi vekr við Hrólf ok Halla ok þá 
alla saman; enn þeir Hrólfr ok Böðvarr kváðu 
eigi óvænt stefnt, ok sögðust eigi mundu af 
svara um samfarar þeira. Þá mælti Halli: 
„Bíða vilda ek ykkarra orða, ok var mér slíks 
at ván, ok má ek eigi sjá, hvat í því er ráð- 
legt, ok mjök horfir til lítilla mannvirðinga. 
Slíkr maðr er ósýnn til fullræða. Vil ek ekki 
samþykki þar til gefa, at gefa móður mína 
göfga lausingjanum eftir göfugt gjaforð“. Enn 
Hrólfr kvaðst ekki svá sýnast. Enn hon kvaðst 
mundu hafa hans forsjá, — „ok samþykki ek 
þessi ráð“. Enn Hrólfr kvaðst ráða eiga. Halli 
kvað þat mundu fram ganga, sem hon vildi. 

Var brullaup ákveðit at vetrnóttum. Nú líða 
stundir, ok þess er getit einn dag, at konur 
váru í dyngju sinni, ok Halli var þar kominn. 
Móðir hans mælti: „Ek á at greiða málagjöld 
í dag griðkonum várum. Nú vil ek senda þik 
í Torfufell, ok seg at Torfi sendi mér grís 
nökkurn, ok þyrfti þó, at þú væri eigi ofskap- 
bráðr, því at gríssinn mun vera illr með at 
fara, ok mun hann frammi láta, ef mín orð 
koma til“. „Fara mun ek, því at þú átt þér 
þar hollan vin“, — ok er Halli kom þar, var 
Torfi at vinnu, ok leit eigi til hans, ok mælti 
þó: „Þat má ek gera; taktu hann sjálfr, ok 
starfa at honum“. Halli mælti: „Eigi er þat * 
formannlegt, at ganga Í saur at gyltu gamalli, 
ókunnum mönnum“. Torfi mælti: „Hvat 
mælir ofrhuginn?“  „Svá mun ek ekki hætta 
tii býsnanna“, segir Halli, „ok send þangat 
hvern er þú vill“. Torfi mælti: „Eigi ætla ek 
þik þykkjast jafnsnjallan gyltunni“. Halli segir: 
„Betra væri þetta ómælt. Ekki jafna ek snilli 
okkar gyltunnar saman, ok má þetta frýjuorð 
kallast“. Hann hljóp at dyrunum ok snaraði 
inn, ok þeg:r hjó hann af henni ranann, tók 
grísinn ok gekk út. Torfi mælti: „Hafðu nú 
yfir þangat grísinn, ok fær henni“. Hann svar- 
ar engu, ok ríðr brott ok heim á leið. Enn 
skógr var um heraðit. Hann steig nú af baki 
hestinum, ok bítr hann þar í Sa ok sitr 

Halli þar, þar til er hann sá mann ríða í blári 
kápu yfir ána, ok þar kennir hann Torfa. 
Hleypr upp ok höggr hann banahögg. Hann 
hafði bæði spjót ok sverð. Halli kastar honum 
þar undir bakka ok huldi hræ hans, enn hafði 
hestinn með sér. Hann kom heim ok hitti 
móður sína. Hon spyrr um erendi hans, enn 
hann segir, hvar máli er komit, at Torfi myndi 
eigi koma í rekkju hennar, ok enn síðr senda 
henni grísinn, —- „sem ek skildi við hann. Er 
rent þeim ráðahag, þó at yðr þykki þat eigi 
líklegt“. Hon segir: „Þat hygg ek, at oft 
réttir þú hendr þínar til ills, ok mun þetta 
upphaf ógiftu þinnar, ok muntu annathvárt 
gerr sekr eða drepinn, slíkir menn, sem hér 
eigu eftirmæli, sem Eyjólfr er“. Halli segir: 
„Eigi þarftu at ámæla mér svá fast um þetta 
verk, því at lítill var mannskaði í honum, þótt 
þér þætti hann góðr“. Hon kvað þat nær hófi, 
— „enn betra væri þér óunnit verkit“. — Síðan 
fór hann í Gnúpafell til Ingjalds frænda síns, 
ok segir honum tíðendin. Hann segir: „Farðu 
„ á fund Svarfdæla, vina þinna ok frænda; eða 
hvat gaftu honum at sök?“ segir Ingjaldr. 
„Orð hans óviðrkvæmileg til mín fyrir þat, at 
ek vilda ekki gifta honum móður mína, ok sví- 
virða svá ætt vára. Nú veit ek eigi, nema mér 
verði nær stýrt um eftirmálit, ok ek muni fara 
óvarlega, enn ósnjallara kvað hann mik enn 


— 

gyltuna“. Þá segir Ingjaldr: „Þat var illa 
mælt, ok ver með oss, þar til er lokit er mál- 
um þínum:“ — Þá bjó Víga-Glúmr at Þverá, 
ok hittust þeir frændr. Þeir fóru á fund Ey- 
jólfs, ok bjóða honum sátt fyrir þingmann sinn, 
— „vér viljum virða þik þess, ok bæta hann 
hundraði silfrs, enn falli niðr gagnsakar við 
Torfa fyrir áþéttisorð við Halla, ok er ósýnt, 
at meira fáist af oss frændum, ok látum oss 
ekki þetta verða at misþykki“. Eyjólfr svarar: 
„Svá skal vera. Oss er Halli skyldr, enda er 
hann ættstórr“. Sættust þeir at því. Var Halli 
sautján vetra, er fé þeira var skift. 

2. Böðvarr réðst í kaupferðir, enn Hrólfr 
gipr sitr heima í föðurleifð sinni. Böðvarr var 
utan langa hríð, ok var hinn nýtasti fardrengr 
ok vinsæll. Hann var utan tólf vetr. Halli 
setti bú saman ok átti Signýju Bersadóttur, 
frændkonu þeira Möðrvellinga, ok gerðist þá 
vel með þeim Eyjólfi ok Halla. — Halli kvað 
þat vænzt til þeira vinfengis, at tengdir tækist. 
Eyjólfr kvað hann rétt sét hafa. — Halli fór 
mjök með sakar. — Litlu síðar druknaði Eyjólfr 
í Gnúpufellsá. Hann var jarðaðr í túnvellinum 
heima á Möðruvöllum, ok var prímsigndr áðr. 
Síðan tók Guðmundr hinn ríki, son hans, við 
virðingu, ok gerðist vel með þeim Guðmundi ok 
Halla. Veitti Guðmundr honum með fjölmenni, 
enn Halli var grjótpáll fyrir málum hans, ok 

var hann kallaðr hreðu-Halli, ok hefir hann 
mesta virðing haft af Guðmundi. Þá varhann 
á fertugs aldri, er hér var komit sögunni, ok 
var eigi auðsóttr með afla Guðmundar, enn 
framkvæmd sinni. Bersi hét sonr Halla. — 
Hrólfr var maðr auðigr ok grályndr. — Þess 
er getit, at Guðmundr hélt boð fjölment einu 
sinni á Möðruvöllum, ok var Halli þar, sem at 
hverju boði öðru, sem Guðmundr helt. Þar var 
mjök margt talat. Þá mælti Halli eitt sinn at 
boðinu: „Mjök undarlega ferr fram höfðings- 
skapr hér á Íslandi, ok þverr nú mjök mann- 
valit norðr hingat, þó helzt í herað þetta“. 
Guðmundr segir: „Oft finst þat á, at ek er 
virðingargjarn. Eigi mynda ek annars staðar 
heldr höfðingi vera í heraði, enn hér“. Halli 
segir: „Satt er þat, Guðmundr; enn eru þau 
heruð, er eigi þykkir langt í milli vera, þó at 
mannvalit sé hér meira“. Guðmundr spyrr: 
„Hvat er þat?“ Hann segir: „Þat er Svarf- 


aðardalr“. Guðmundr mælti: „Fleira muntu 
mæla sannara ok snotrlegra. Er þar snæsamt, 
ok liggr á vetrarnauð mikil“. Halli segir: 


„Hinn veg verðr þó lengstum í útdölunum sJík- 
um, at fleiri fara þangat at kaupa mat, enn 
þaðan ok hingat, ok fleiri nærast þar á penn- 
ingum enn heðan“. Guðmundr mælti: „Hvat er 
þetta at tala, at landkostir eru svá lofaðir, ok 
"eigi sýnist mér svá“. Halli segir: „Þat hefir 

mér í hug komit, at breyta mínum ráðahag, ok 
færa þangat bygð mina í ættleifð vára“. Guð- 
mundr mælti: „Hví er þér þar betra at búa, 
enn hér?“ Halli mælti: „Þar hafa verit göfgir 
frændr mínir, enda fýsir mik þangat at fara, 
heldr enn sitja samkynnis við þik, því at mér 
hagar þat til lítilla vinsælda“, segir Halli, „ok 
em ek grjótpáll þinn, ok verða mér sumir of- 
jarlar hér í heraðinu, ok mun þat þá niðr falla, 
ef ek fer heðan, ok skal þó vera okkart vin- 
fengi samt ok áðr. Enn ek mæli þat nú ber- 
lega, at ek fekk óvinsældir af viðskiftum ykkar 
Einars bróður þíns, ok vil ek nú færa mér þat 
af hendi“. Guðmundr svarar: „Þetta er sumt 
satt, enn sumt ætla ek þér minna til óvirðingar 
enn óvinsældar“. Halli svarar: „Hitt er eigi 
miðr reyndar, at þeir frændr mínir, synir 
Ingjalds, eru yfirmenn mínir, ok eigi má ek hér 
mestr maðr verða várra frænda, meðan vér er- 
um hér allir, enn þar má ek mestr maðr verða“. 
Guðmundr mælti: „Eigi ætla ek, at þú munir 
fá þar meiri virðing enn slíka sem þú hefir 
hér borit; ek sé þar þá fjóra menn, at engi 
þeira vill láta virðing sína fyrir þér“. Halli 
svarar: „Hverir eru þeir fjórir, er Í móti mér 
munu stríða ?“ Guðmundr mælti: „Þat er einn 
Valla-Ljótr, sonr Álfs goða, er mestr maðr er 
í dalnum, ok Þorgrímr bróðir hans; hinn þriði 
er Björn á Karlsá; hinn fjórði er Þorvarðr 

bróðir hans, þeir eru Þorgríms synir, kynstórir 
menn. Ætla ek svá um Þóri frænda þinn, at 
þótt þú færist nær honum, þykki mér þérofur- 
efli við þá at eiga. Halli svarar: „Þat ætla ek 
þó muni fram fara“. — Síðan fór hann á fund 
Þóris Vémundarsonar, ok sagði honum sitt er- 
endi, ok vildi land kaupa, ok spyrr hann at, 
hvar landit muni falt. Þórir segir: „Veit ek 
land falt á Klaufabrekku, ok mun ek fá þér 
engjar til, því at þar eru engi lítil. Enn ek 
vil kaupa þat land til handa þér, ef þú vill 
hingat ráðast; enn þó þykki mér þat ráðlegast, 
þú sért kyrr. Hér mun at reyna fastnæma 
menn ok stórúðga“. Halli kvað þat mundu sik 
ekki í brott reka, — „ok kauptu þá landit“. 
Síðan réðst hann þangat. Ekki var bygðar- 
leyfis leitat. Þeir láta sér lítit eða ekki um finnast, 
Svarfdælar, því at Ljótr var höfðingi yfir þeim 
frændum; ok undu þeir frændr vel við þat, 
enda réð hann einn öllu þeira í milli Hann 
var óhlutdeilinn, umsýslumaðr, engi stúrumaðr, 
mikill maðr; þat var til marks, hversu honum 
þótti við menn ok líkaði: hann átti tvennan 
búnað, blán kyrtil stuttan ok öx snaghyrnda, 
ok var vafit járni skaftit, þá var hann svá bú- 
inn, er vígahugr var á honum, enn þá er hon- 
um líkaði vel, hafði hann brúnan kyrtil, ok 
bryntröll rekit í hendi. 

3. Hrólfr hét bóndi, er bjó upp frá Klaufa- 
brekku. Hans synir váru þeir Þórðr ok Þor- 
valdr. Hann var göfigr maðr. Hann tók sótt 
ok andaðist. Þeir bræðr tóku erfð eftir föður 
sinn, ok vildu, at Ljótr skifti með þeim bæði 
löndum ok lausum aurum, þeim er þeir áttu. 
För Ljóts frestaðist um nökkura stund, enn 
kristnat var landit fyrir litlu, ok váru lögleidd- 
ir dróttinsdagar. Þá var Mikjálsmessa, er fundr- 
inn var lagðr.  Váru þeir þar komnir, Þórir 
ok Halli, ok höfðu þeir sét mannaförina. Ljótr 
skifti löndum þeira bræðra; snær var fallinn á 
landamerkin. Hann skifti löndum, ok tekr sjón- 
hending í stein nökkurn, enn ór steininum ok 
í ána, ok ferr svá rétt fram, ok nam staðar 
við ána, ok skar þar upp torfu eða jarðkross, 
ok mælti: „Svá kann ek at gera landaskifti“. 
Þeim bræðrum líkaði þetta vel, ok svá öllum, 
nema Halla. Þá mælti Ljótr: „Vit höfum ekki 
við ázt hér, Halli, enn þú ert maðr hygginn, 
eða hversu líkar þér þetta skifti?“ Halli svarar: 
„Vel at jafnaði ætla ek þik löndum skift hafa. 
Enn er þú mælir til þessa, ætla ek at lögin 
muni sveigð hafa verit; má ek svá heldr um 
ræða landaskiftit, eða hversu lögkænn maðr 
ertu, Ljótr?“ Hann svarar: „Eigi em ek lög- 
klókr“. Halli segir: „Þat ætla ek við lög 
varða, at vinna á Mikjálsmessu, þótt hon væri 
eigi á dróttinsdegi, ok mun ek stefna þér um 

helgibrigði.  Ljótr mælti: „Ung er ný trúan“. 
Halli mælti: „Svá er at kveðit, at kristnispjöll 
sé í orðin, ok er eigi vel sét fyrir hinum smær- 
um mönnum, er þér gerit svá fyrir, höfðing- 
jarnir“. Ljótr svarar, oksegir þetta eigi vel gert, 
— „ok mun eigi svá verða Í annat sinn“. 
Halli mælti: „Skjót eru ummæli mín við þik, 
Lijótr, ger annathvárt, gjald mér hálft hundrað 
silfrs, eða ek mun stefna þér“. Ljótr svarar: 
„Þat mun ráðlegra at sé orðalaust við mik, ok 
bæta ek eigi fyrir vanhyggju mína, enn þykkja 
bezt, at kyrt sé, enn ek mun styðja mál þín“. 
Halli svarar: „Ekki sómir at fella á sik reiði 
engilsins, ok láta þetta niðr falla hegningar- 
laust“. Ljótr svarar: „Þú skalt eiga heimila 
hegning, ef oftar verðr, enn legg nú samþykki 
við mik, ok náir þú þá þökk minni“. Halli 
svarar: „Þat skal annat vera, ok ger þú annat- 
hvárt, gjald upp fét eða ek mun stefna þér“. 
Ljótr svarar: „Eigi vil ek at þú stefnir mér; 
heldr vil ek gjalda fét, ok mun vingott í móti 
koma“. „Lengi hafa várir frændr við hnipzt“, 
segir Ljótr, „vera má, at í kyn kippi. Mun 
ek þegar gjalda fét, því at eigi vil ek reiði 
engilsins. Nú éf þér gengr til vináttu við mik, 
sem ek ætla heldr, þá má vera, at sjálft sýni 
sik“. Halli tók við fénu. Ok á sama hausti 
var boð á Möðruvöllum, ok kom Halli þar. Þá 
var Bersi, sonr hans, út kominn, ok var at 

boðinn. Guðmundr setti Halla hið næsta sér, 
ok hafði haft frétt af viðskiftum þeira Halla 
ok Ljóts, ok mælti svá: „Hversu líkar þér þar 
í dalnum út?“ Halli kvað sér vel líka. Guð- 
mundr mælti: „Eru menn vel við þik út þar?“ 
— en hann kvað þat með góðum hætti. „Þat 
er sagt“, sagði Guðmundr, „at þú hafir fé upp 
tekit af Ljóti fyrir litla sök“. Halli segir: 
„Eigi er þetta vel hermt, ek leitaða eftir með 
réttindum, ok kaus hann þann, er honum 
gegndi betr, ok máttu hér sjá silfrit“. „Já“, 
segir Guðmundr, „sé ek, at þú þykkist vel 
leikit hafa, enn svá segir mér hugr um, at 
rautt mun sjá Í skörina fyrir hinar þriðju vetr- 
nætr. Vil ek þat nú ráða þér, at þú komir 
eigi út þangat; síðan mun ek kaupa þér hér 
land, enn hætta þér eigi út þangat“. Halli 
mælti: „Vel er þetta boðit, enn vera þykkir 
mér á þeir brestir eftir, at ek vil þat eigi, ok 
mun ek reyna enn meir, ok fer ek eigi af þeim 
sökum enn brott“. Síðan fór Halli brott, er 
lokit var veizlunni, ok Bersi son hans með hon- 
um, ok fóru þeir út at jólum í dalinn. Þórir 
bauð Halla til jólaveizlu at Grund, — þar var 
kirkjubær, — enn Bersi son hans fór heim. 
Þórir mælti, ok lét fara andvirki, því at hey- 
fátt var heima um jólin, er á leið. Þau. ein 
orð fóru til eyrna Valla-Ljóti um skifti þeira, 
ær heldr váru óvingjarnleg. Enn eftir jólin 

- bjóst Halli brott, ok þann morgin hittust sauða- 
menn af Grund ok Völlum; spurðust tíðenda ok 
ræddu um, hvárir betr myndi veitt hafa um 
Jólin, ok fylgdi hvárr sínum bónda. Sagði 
Þóris maðr eigi þar jafnvel skemt hafa verit, --- 
„því at engi er skemtunarmaðr betri enn Halli, 
er þar var um jólin“. Valla sauðamaðr spurði, 
nær Halli myndi heim fara. Húskarl Þóris 
kvað hann affaradag jólanna fara mundu. Þórir 
spurði húskarl, er hann kom heim, hvat hann hefði 
manna fundit; enn hann sagði honum. Þórir 
frétti, hvat þeir hefði haft at tala. Ennsauða- 
maðr sagði alt, sem farit hafði. „Já“, sagði 
Þórir, „vel er sagt, ok skalt þú. Halli, hvergi 
fara í dag“, — ok segir honum, hvat til bar, 
ok svá, hvat þeir höfðu rætt, húskarlarmir, — 
„er mér ekki um, at þeir segi um ferðir þínar, 
sem verða kunna; er ok mér þar grunr á, at 
svá fari, sem Guðmundr sagði, at Ljótr myndi 
verða þér drjúgr í málunum“. Halli svarar: „Hvat. 
er okkar Ljóts í milli, nema gott?“ Þórir 
mælti: „Skuggi er honum í málum ykkurum“. 
„Nú skal ek fara“, kvað Halli. Þórir svarar: 
„Þá skulu þér fylgja húskarlar mínir þrettán, 
enn mér er þungt, ok má ek því ekki fara“. 
Halli kvað þess eigi þurfa mundu. Síðan fóru 
þeir upp um Hörðabrekku. Þá mælti Halli: 
„Farið nú aftr, því at nú á ek skamt heim, ok 
munu mér engir fyrir sitja“. Þeir gerðu sem 

Halli mælti.  Sauðahús Halla váru á götunni. 
Þá mælti förunautr Halla: „Menn eru þar“, 
sagði hann. Halli svarar: „Má vera, at þat 
sé Bersi son minn“. Hann svarar: „Þat eru 
ekki várir menn; — þeir eru tólf saman, ok 
einn í blám kyrtli, ok hefir öx snaghyrnda í 
hendi“. „Far þú heim ok seg Bersa, at Ljótr 
þykkist eiga smá erendi við mik, ok er engi 
þörf þín hér at vera“. Hann tók þegar á rás 
- mikilli. Halli var gyrðr í brækr, ok hafði 
skikkju yfir sér. Hann kastaði henni af sér. 
Hann hafði hjálm á höfði ok broddstöng í hendi, 
enn gyrðr sverði, ok gengr í móti þeim, ok 
fram hjá. Þá mælti Ljótr: „Dveljum eigi at- 
göngu ok tökum hann“. Þeir ráða at honum, 
enn hann gengr snúðigt, ok komst fram hjá, 
er hann fór forbrekt, ok fá þeir ekki við hann 
fest, er hann gengr við brekkunni. Síðan nam 
hann staðar á sléttu nökkurri. Þá mælti Ljótr: 
„Nú hælist hann um við oss, er hann stendr 
hæra enn vér“. Halli svarar: „Ek mun njóta 
fræknleiks míns ok fráleika ok bíða eigi“. 
Ljótr mælti: „Bíða myndi Karl, afi þinn, ok 
aldri lét hann eltast sem geit“. Halli mælti: 
„Staðar skal ek nema, ok berjumst vit tveir“; 
er þat sómi þinn, enn hitt skömm“. Ljótr svar- 
ar: „Eigi er á þat at líta, enda skal ok svá 
vera“. Halli mælti: „Hvat gefr þú mér at 
sök?“  Ljótr mælti: „Sú er sökin, er þú skalt 

eigi oftar kenna mér helgihaldit. Nú ef þér 
hefir gott til gengit, ok vill engillinn gefa þér 
sigr, þá muntu njóta þess; enn ef þat var með fé- 
girnd ok ágang, þá hafðu minna hlut, ok sjái 
hann mál okkart, ok muntu þá allvel njóta 
þess hálfs hundraðs silfrs, er þú tókt af mér, 
ok haldit síðan“. Ljótr gekk at honum með 
járnaðan skjöld. Halli lagði til Ljóts í skjöld- 
inn, ok kom í bóluna svá hart, at sverðit festi. 
Ljótr snaraði þá skjöldinn svá fast, at sverðit 
brast Í tanganum, enn síðan hjó Ljótr Halla 
banahögg. Þeir færa hann til sauðahúss, ok 
kómu heim á bæinn, ok segja tiðendin, ok lýsti 
Ljótr vígi Halla á hendr sér. Bersi fór þegar 
á fund Guðmundar, ok sagði honum þessi tíð- 
endi. Hann kvað þat farit hafa eftir getu sinni. 
Bersi bað hann þátaka við málinu, — „enn ek 
vil fara utan“. 

Þá váru af tekin hólmgöngulög öll ok 
hólmgöngur. 

4. Guðmundr tók við málinu, ok býst til 
alþingis, ok fjölmenti mjök. Þá var leitat um 
sættir af vinum Ljóts. Hann var fjölmennr ok 
hafði traust margra höfðingja. Enn svá lauk 
því máli, með styrk ok fylgi vina ok frænda 
Ljóts, at hundrað silfrs var goldit fyrir víg 
Halla, enn þat hálft hundrað silfrs, sem Ljótr 
galt Halla, þar kom ekki fyrir, því at Ljótr 
vildi, at þat kæmi fyrir vanhyggju sína; enn 

vinir hans báðu, at hann tæki þat hálft hundrað 
undir sér, ok vildi hann þat með engu móti; 
ok sagði þat lítit fyrir hólmgönguboð Halla. 
Guðmundr undi illa við málalyktan, enn varð- 
veitti féð til handa frændum Halla. 

Skip kom út um sumarit í Eyjafirði, ok 
var þar kaupstaðr mikill. Þeir sóttu út þangat 
Þorgrímssynir ór Svarfaðardal, systursynir Ljóts 
ok húskarlar hans, ok tóku sér varning. Þar 
var ok sá maðr, er Sigmundr hét. Þeir dal- 
byggjarnir váru sofnaðir í dalverpi einu. Enn 
í lýsingina kom at þeim maðr ok mælti: „ Vitið 
þér, at Eyfirðingar eru öðrum megin óssins, ok 
fór ek at segja yðr, at þér varizt þá, því at 
þeir eru ekki trúlegir, ok gaktu út, Þorvarðr, 
ok tölumst við“, sagði sá.  Þorvarðr svarar: 
„Ekki þarf ek viðrtals yðvars nökkurs, því at 
mér þykkir þú ótrúlegr“.  Þorvarðr gengr þó 
út með honum á hólinn ór tjaldinu, ok töluð- 
ust við. Þá kómu at honum níu menn svart- 
klæddir. Þorvarðr vildi þá aftr snúa, enn sá, 
sem hann hafði teygðan með sér, kipti honum 
í ferð með sér ok flokk hinna. Þeir báru vápn 
á hann þegar, ok vágu hann þar. Sigmundr 
vildi hefna hans, ok var honum haldit. Þat 
verk gerði Hrólfr gípr með svikum. Enn er 
Guðmundr hitti Hrólf, kvað hann hann illa gert 
hafa, at ganga á sættir manna. Sagði þat illu 
reifa mundu. Hrólfr kvaðst ékki at sættum 

staddr hafa verit. Enn Ljótr tók eftirmál um 
vígit Þorvarðs frænda síns. Guðmundr sendir 
orð Ljóti, at hann vill sættast við bann, — „ok 
vilda ek, að þú hefðir hér fulla sæmd fyrir“, — 
ok sagði sér þetta verk heldr mislíka, ok lét 
svá bezt fara mundu heraðsstjórn, er þeir stilti 
menn at illvirkjum slíkum. Á þingi koma til 
vinir beggja þeira, ok var þá um sættir leitat, 
ok var til þess nefndr Skafti Þóroddsson, vin 
Ljóts, með umleitunum margra annara. Ljótr 
kvaðst eigi einn vera mundu þverlyndr í slíku, 
enn sagði þó slík verk illa upp hefjast, ok kvað 
mörgum minna þykkja fyrir at gera slíkt í 
fyrstu; kvað enn mega sýnast fyrr ágang ann- 
ara við sik, enn mótgerðir sínar við aðra. 
Þorvarðr var bættr tveim hundruðum silfrs. 
Hrólfr undi betr við upp frá því, ok lifði hann 
tvá vetr síðan. 

ö. Skip kom út um sumarit; var þar á Böð- 
varr Sigmundarson ok Bersi Hallason. Þeir 
hitta skjótt Guðmund. Hann sagði þeim, hvat 
í hafði gerzt ok hvar komit var mál manna. 
Böðvarr var hófsamr ok stiltr vel, ok sagði sér 
vel líka forsjá Guðmundar, enn sagði sér leitt 
alt sundrþykki manna í heraðinu, ok kvaðst 
enn mundu utan fara ok vera eigi við riðinn. 
Ok um vetrinn, er Guðmundr var eigi heima, 
kómu menn utan ór Óláfsfirði frá Kvíabekk til 
kaupa. Sá hét Ásmundr, er fyrir þeim var, ok 

keypti til sex hundraða, ok kvaðst alt mundu 
út gjalda. Böðvarr sagði at hann vildi, at Guð- 
mundr sæi honum til handa skuldastaði. Ás- 
mundr mælti: „Kunnigt mun þat mönnum, at 
vér gjöldum skuldir várar“. Böðvarr svarar: 
„Þá vil ek, at þú færir hingat fét“, enn Ás- 
mundr kvaðst vilja, at hann tæki út þar vör- 
una, ok lýkr svá, at þeir kaupa þessu, enn síð- 
an fara þeir á brott. Enn Guðmundr kom heim. 
Þeir sögðu honum kaup sín. Hann svarar: 
„Eigi skyldi þessi kaup verit hafa, ef ek hefða 
heima verit“. — Nú líða jólin, ok er veðrátta 
góð. Þá bað Böðvarr þá Bersa at fara at heimta 
vöruna, enn Guðmundr kvað þat óráðlegt, at 
ganga Í greipr þeim Svarfdælum, — „ok ætla 
ek þó, at eigi veiti Ljótr þér ágang“. Fóru 
þeir þó, fjórir saman. Ok er þeir kómu út í 
Óláfsfjörð, var varan eigi búin, því at margir 
höfðu keypt, enn hann var einn í bundinn skyld- 
unni við Böðvar. Þeir höfðu haft ferju út 
þangat, er austmenn áttu, ok er dvölin var löng, 
þá rak á frost mikit, svá at eigi mátti á skip- 
inu fara. Ásmundr kvað þeim heimilt at vera 
þar.  Böðvarr kvaðst þat mundu þekkjast, ok 
váru þeir þar hálfan mánuð hríðfastir; síðan 
gerir þurrafrost ok færðir góðar, ok leggr fjörð- 
inn, Svá at eigi mátti á skipum fara. Þá mælti 
Ásmundr: „Verið kátir ok vel komnir með oss, 
Böðvarr“. Enn hann kvað þat vel 0 — 

„ok fá oss heldr leiðtoga, ok munu vér þá 
ganga“.  Ásmundr kvað þat síðr sitt ráð, — 
„ok vilda ek skiljast vel við yðr“. „Svá verðr 
at vera“, segir Böðvarr. Þeir fóru tólf saman 
þar til skiftast vegir heiðarinnar. Þá þyknaði 
veðrit ok dreif. Færðin var þung, enn Böðvarr 
ófrár, ok óvanr göngu, ok ætluðu til Svarfaðar- 
dals um nóttina til Narfa. Veðrið gerðist myrkt, 
ok vissu þeir ógerla, hvar þeir fóru. Þá mælti 
Böðvarr: „Villist þér nú vegarins, enn nátt- 
myrkrið eykst“. Þeir léttu eigi fyrr enn þeir 
drápu fótum í húsum nökkurum í náttmyrkrinu. 
Þeir drápu þar á dyrr, enn menn sátu þá við 
elda. Þá er gengit til dyra ok spurt, hverir 
komnir væri. Böðvarr sagði: „Hverr býr hér, 
eða hvat heitir bær þessi?“  „Þorgrímr býr hér, 
Ljótólfsson, enn bærinn heitir at Upsum, ok 
vill bóndi, at þér gangið inn, því at eigi er úti 
vært. Bauð hann mér svá at segja, hverr sem 
úti væri“. Böðvarr svarar: „Eigi vilju vér fyrr 
inn ganga, enn bóndi býðr sjálfr“.  Maðrinn 
gengrinn ok segir, at þeir menn sé úti komnir, 
sem af honum vilja boð þiggja, — „ok láta 
mikillega“. Þorgrímr gengr út ok spyrr, hverir 
komnir væri, — „ok þiggið hér at vera í nótt“. 
Böðvarr svarar, ok kvað suma vera íslenzka, 
enn suma norræna, ok nefnir sjálfan sik. Þor- 
grímr gekk inn fyrir, ok bað þá niðr setjast 
ok þiggja beina, — „ok skal ekki boði aftra“, 

enn kvað aðra eigi síðr aufúsugesti þar véra, 
ok annara eigi minni ván verit hafa. Þorgrímr 
lét gera þeim elda. Sigmundr var ok þar at 
búi, er nefndr var fyrr, fóstbróðir sona Þor- 
gerðar Ljótólfsdóttur. Honum bregðr mjök við, 
ok segir Þorgrími leynilega frá skilnaði þeira 
Þorvarðs frænda hans. Þorgrímr kvað þat mál 
ekki tilsín taka, — „ok vil ek þeim vel veita, 
sem einskis eru ills af mér verðir, ok vil ek, 
at menn sé þeim trúir, sem mik hafa heimsótt- 
an“. Þar eru þeir um nóttina. Þorgrímr býr 
um hurðina, ok bað engan mann fyrr hurðinni 
upp lúka, enn hann vildi, — „enn sá skal 
hörðu mæta, sem af bregðr“. Sigmundr leitaði 
eigi at, fyrr enn þeir sváfu fast. Innangengt 
var í fjósit, ok svá kemst hann í brott. Þá 
var rofit veðrit ok komit jarðfjúk. Hann fekk 
sér skip, ok kom um nóttina til Karlsár til 
Bjarnar, ok vakti hann af svefni. Hann spyrr, 
hverr kominn væri. Hann segir til sín. Björn 
spyrr, hví hann fari svá óðlega. Hann kvað 
nauðsyn til reka, — „ok munt þú nú mega 
hefna bróður þíns“. „Hverir eru komnir?“ segir 
Björn. Sigmundr svarar: „Böðvarr, bróðir Halla, 
ok ætlar nú inn til Eyjafjarðar“. Björn svarar: 
„Ekki sómir vel, at kveykja ófrið at gcorvum 
sættum, ok sá maðr er saklauss, ok aldri verit 
riðinn við nein skifti manna hér á landi. Væri 
nær miklu, ef Hrólfr væri, ok a þó eigi 

vel. Kann ek ok kappi Þorgríms frænda, at 
honum mun þykkja svívirðing í um gesti sína, 
ef at þeim er illa farit“. Sigmundr svarar: 
„Eigi skiftir þat litlu at högumiátil, er þeir váru 
af teknir, er skaðinn er at, enn mannlæður 
slíkar lifa, sem þú ert, ok má oss hugkvæmt 
þykkja, þá er bróðir þinn var drepinn ígriðum 
fyrir oss, ok nú viltu eigi hefna hans“. Hann 
reis upp; fær sér menn, ok verða átta saman. 
Björn kvaðst hitta vilja Ljót frænda sinn. Fóru 
þeir á Völlu. Ljótr spyrr, hvat Björn vili, er 
hann fór um nætr. Björn svarar: „Ek ætla 
nú at fara ok hefna Þorvarðs frænda míns“. 
Ljótr mælti: „Er Hrólfr kominn?“ „Eigi er 
þat“, segir Björn, „hér er kominn Böðvarr 
bróðir hans í dalinn“. Ljótr mælti: „Eru þetta 
þín ráð, frændi, at drepa saklausan mann ok 
ganga á sættir? Ok fer ek eigi þessa ferð, 
ok leggja virðing við þat, at sækja heim bróður 
minn“. Þeir mæltu: „Eigi munu vér þurfa at 
sækja heim bróður þinn, til þess at ná þeim. 
Sitjum nú fyrir þeim, er þeir fara í brott“. 
Sizmundr segir: „Vér munu sjá för þeira“. 
Ljótr kvaðst eigi mundu fara. Þeir fóru í brott. 
Ok er þeir fóru, þá mælti Sigmundr: „Komim 
vér til Tjarnar, til þeira feðga Þorsteins ok 
Eyjólfs“. — Þeir váru harðir menn ok ofrhug- 
ar. Björn mælti til Þorsteins: „Liðs vil ek 
biðja þik, at eigi fari óvinir várir um þveran 

dalinn í friði“. Hann kvað þat einsætt, ok 
réðst til ferðar með þeim. Enn KEyjólfr son 
hans var farinn upp í Sauðadal. — Nú er at 
segja frá Böðvari, at hann býst um morgininn 
ok hans förunautar. Þorgrímr mælti: „Eigi 
er mér um, Böðvarr, at þú farir almanna leið. 
Ek veit gerla, at maðr hefir brott farið heðan 
Í nótt, ok mun sagt hafa um fcrðir þínar, enn 
ek vilda, at ekki yrði at yðr, er þér hafið mik 
heimsóttan“.  Böðvarr kvað honum vel fara. 
„Ek man ok svá gera“. Þeir snúa nú á leið- 
ina ok fóru þó almannaleið. Sigmundr tók til 
orða í liði Bjarnar: „Nú sé ek þá, ok eru 
komnir fyrir oss“. Síðan sóttu þeir fast eftir 
þeim, ok fundust á Hrísum upp frá Dalsbæ, 
milli bæjanna ok Hellu, er Narfi bjó. „Menn 
fara þarna“, segir Böðvarr, „ok hvat munu þeir 
vilja?“ Bersi svarar: „Ekki munu þeir gott 
vilja, ok má vera at vér druknim nærri landi“. 
Böðvarr mælti: „kigi skulu vér renna“. Bersi 
svarar: „Eigi ætla ek þat“, segir hann, „ok 
munu vér hér biða“.  Böðvarr ok Bersi ok 
stýrimaðr váru fremstir; váru þeir sjau saman, 
enn þeir Björn váru ellifu saman. Þá mælti 
Þorsteinn: „Förum at með ráðum. Eigi er synt, 
hvé vegnar svá búit. Þeir hafa vígi nökkut, 
enn menn harðsnúnir, ok sæki sumir á bak 
þeim, — ok vertu hér Þorgrímr“. Í því bili 
hljóp maðr mikill at baki þeim. Var þar ok 

kominn Eyjólfr Þorsteinsson. Þá mælti Böðvarr: 
„Höldumst við ok hlífum oss“. Björn var 
fremstr í atsókn. Þorsteinn skaut spjóti at Há- 
varði austmanni, ok setti á hann miðjan. Þat 
spjót þrífr Böðvarr, ok sendir þat aftr, okhæfir 
Þorstein, ok varð honum at skaða. Ok í því 
kom Eyjólfr á bak Böðvari, ok hjó hann bana- 
- högg. Ok í því þrífr Eyjólfr til Bersa, ok 
rendi fótskriðu með hann ok í lið þeira, ok bað 
þá Björn ráða til. Hann hljóp at honum ok vá 
hann, ok mælti: „Vasklega fórtu enn, Eyjólfr“. 
Hafði Bersi vegit Sinmund áðr. Þar fell Böð- 
varr, Bersi, Hávarðr austmaðr, ok einn af föru- 
nautum þeira ok Þorsteinn af Svarfdælum ok 
Sigmundr. Þeir gera orð Narfa, at hann sæki 
líkin. Hann kunni þessu illa, því at hann var 
vinr hvárratveggju. Hann ríðr á Möðruvöllu, 
ok sagði Guðmundi. Hann kvað þetta mikla 
óhamingju orðna. Enn þeir Björn og Eyjólfr 
gera ráð sitt.  Eyjólfr kvað þat sýnt ráð, at 
hitta Ljót, —- „þó at nökkur ýfisorð fylgi, þá 
er þar þó traust. Mun hann mönnum ásjá veita. 
Mun ek hér ekki dveljast, ef þú gerir eigi svá, 
því at þú mátt ekki traust veita“. Björn kvað 
hann letja, at manna hefndir færi fram. Ey- 
jólfr kvaðst ætla, at því fastari myndi hann til 
trausts, sem þeim lægi meir á, — „ok er þetta 
eitt til“. Þeir fara nú ok hitta Ljót, ok segja 
honum, at þeir hafa mannhefndir framdar eftir 

frændr þeira. Lijótr mælti: „Eigi er gott, at 
eiga vánda frændr; þeir koma oss í vandkvæði; 
er nú ok eigi gott atgerða“. Þeir fara at hitta 
Þorgrím. Ljótr mælti: „Hví tóktu við óvinum 
várum, Þorgrímr frændi?“ Hann svarar: „Þat 
eina samdi mér; þótt til lítils kæmi, þá var þat 
þó mitt, er ek gerða, enn þat Sigmundar, sem 
hann gerði, ok er því fjarri orðit, sem ek vilda 
at væri“. Ljótr mælti: „Betr myndi, ef þessi 
ráð hefði höfð verit, enn óráðlegt sýnist mér 
yðr, at sitja í búum yðrum í milli Tjarnar ok 
Upsa. Kveð ek þat nú betr sama, at vér séim 
allir saman, heldr enn þér séð drepnir niðr sem 
melrakkar í grenjum, ok mun þá þykkja 
koma til vár, at veita yðr at málum yðrum, 
ok mun ek leita fyrir at vera; er ek tregr til 
stórvirkjanna, enn þó þykkir mér ilt, at láta 
hlut minn fyrir nökkurum manni“.  Þorgrímr 
mælti: „Slíkt liggr nú fyrir; eða hvat skal gera 
af Eyjólfi, er mest er í sökum bundinn ok stór- 
virkjum?“  Ljótr svarar: „Hann má vera með 
mér fyrst, enn síðan mun ek senda hann suðr 
á Hjalla, ok koma honum þar utan, enn aðra 
þrjá skal senda til Hermundar Illugasonar, enn 
tvá til Þorkels Eyjólfssonar; væri þá auðvelt 
um sættir at leita, ef þeir kæmist utan. Enn 
Björn skal með mér vera, ok eitt yfir okkr 
ganga“. 

6. Alt þetta gekk svá fram.  Eyjólfr fór 
utan, og var í þingmanna liði í Englandi. Narfi 
var at ræðu við Guðmund, ok þótti honum því 
verri þessi tíðendi, som hann frétti ger. Þó 
fór hann með Narfa út á Ströndina, ok spurði 
þá glögt um fundinn. Guðmundr mælti: „Hafa 
þeir gott orð af, ok er mikill skaði at missa 
þessa menn, er svá urðu vel við, enn váru sak- 
lausir, ok upp ganga þeir nú Svarfdælar, ok 
munu vel við una. Eða hversu varir eru þeir um 
sik, Björn ok Þorgrímr?“ Hann sagði: „Oft 
er Björn heima með fámenni, ok svá Þorgrímr“. 
„Gott hefir Þorgrímr af málinu, enn þó er Ljótr 
forstjóri þeira, eða hversu varr er hann um 
sik?“ segir Guðmundr. Hann sagði, at Ljótr 
væri varr um sik. „Eigi uni ek nú þó at svá 
búit sé“, sagði Guðmundr; „vil ek nú hafa við 
ráð þín, ok sækja út í dalinn ok forvitnast, ef vér 
mættim ná nökkurum þeirra“. Narfi kvaðst 
heimill til þess, — „er ek nú búinn. Eru mér 
ok kunnig öll göng ok leynivegar, enn gæfu- 
vant er til slíkra ráða“. Guðmundr kvaðst á 
mundu hætta, ok fóru þeir út í dalinn, ok 
námu staðar eigi alllangt frá Völlum í skógi 
nökkurum. Guðmundr mælti: „Hér munum vér 
sitja ok bíða, enn þú forvitnast tíðenda af bæn- 
um“.  Ljótr átti sauðahús skamt frá þeim. 
Þat var til tíðenda á bænum, at þeir frændr 
váru þar komnir allir til boðs, ok höfðu þeir 


VALLA-LJÓTS SAGA. 95 


eigi þat vitat. Þat var vandi Ljóts at vera 
snemma á fótum ok sjá um verk sitt ok fénað. 
Enn þeir Guðmundr sátu í tungunni milli gilja 
tveggja í skóginum, ok sá, at maðr gekk frá 
bænum í svörtum kyrtli, ok hafði bryntröll í 
hendi. Hann ferr inn í húsit, ok rekr út fét. 
Þá bað Guðmundr þá upp spretta, ok taka 
hann höndum, enn bera eigi vápn á hann. Ljótr 
sér þat ok snýr undan, enn hafði fyrir sér bryn- 
tröllit, ok hljóp í gljúfrit fram; enn þar var 
undir fönn hörð í gilinu, ok rennir hann ofan 
eftir gilinu, ok sakaði hann ekki. Guðmundr 
mælti þá: „Þar fór hann núna“ — ok skaut 
eftir honum spjóti ok hæfir í bryntröllit. Ljótr 
tók upp spjótit, ok fór heim. Enn Guðmundr 
fór í skóginn, ok mælti: „Handgóðr er Ljótr, ok 
er slíkum mönnum vel farit. Hanner óhlutdeilinn, 
enn sjálfr fullhugi ok ráðkænn. Þat eitt ráð 
lá honum til, er hann hafði, ok mun hann vitat 
hafa áðr, at fært var í gilit. Bíðum nú ok vit- 
um, hverjar tiltekjur hann hefir. Látum eigi 
þá elta oss; þó förum vér nú helæzti sviplega“. 
— Enn er Ljótr kom heim, þá varðveitti hann 
spjótit; þat var gullrekit. Enn um morgininn 
lætr Ljótr þá frændr sjá spjót Guðmundar. 
Þeir spurðu, hvaðan honum kæmi spjótit. Hann 
svarar: „Guðmundr hinn ríki sendi mér þat“. 
Þeir spurðu hann hverr með færi. Ljótr kvað 
hann ekki öðrum at því hlíta, — „ok gerði 

hann þat sjálfr“. Þeir kváðu hann því oflengi 
leynt hafa. Hann kvað eigi þat vera, — „ek 
vissi þat, at ek mynda yðr eigi stöðvat fá, ef 
þér hefðið þetta fyrri vitat, enn oss myndi þat 
illa sækjast, ok ofráð vera við þá Eyfirðinga“ 
— ok lætr Ljótr eigi þessum málum snúa á- 
leiðis um fjörráð við sik. Ok líðr nú fram at 
þingi, ok var þar allfjölment.  Kómu þeir 
Norðlendingar, Ljótr ok Guðmundr. Fór Guð- 
mundr með víigsmálit á hendr Ljóti Nú 
gengu menn um sættir at leita. Þeir Ljótr ok 
Skafti fundust vinir, ok töluðust við, ok segir 
Ljótr honum allan“atburðinn um viðskiftin þeira 
Guðmundar, — „ok ef vit megum semja mál 
okkur, mun ek ekki til þess taka, ok förum 
vit at ræða við hann“. Skafti svarar: „Vel 
er með farit þínar hendr, ok skal ek allan hlut 
Í eiga“. „Já“, sagði Ljótr, „undan snera ek þá, 
ok sýndist mér eigi at bíða, hvert orð sem á 
léki. Nú vil ek, at þú færir Guðmundi spjótit“. 
Skafti bað hann fara með sér. Ljótr kvað svá 
vera skyldu, — „ok má ek vel sjá hann“. — 
Guðmundr heilsar Skafta ok mælti: „Hví sýnd- 
ist þér at veita Ljóti göngulið?“. Skafti kvað 
svá bera til, — „ok ekki er þat til óvinfengis 
gert við þik, enn spjót þetta vill Ljótr at þú 
hafir, ok kvað þik sent hafa“. Guðmundr 
svarar: „„Svá var þat þér sent, Ljótr, at ek 
ætlaða þat til lítilla sæmda þér“. Ljótr mælti: 

„Síðan svá hefir til snúizt, þá geri ek mér þat 
eigi til fjár spjót þetta“. Hann kvaðst þat 
gjarna vilja, — „enn sverð þétta skaltu hafa“. 
— Þat vat var gersemi mikil. — Þá mælti 
Ljótr til Guðmundar: „Þigg nú af mér sverð 
þetta, enn send mér eigi annat spjót þess háttar, 
enn lúkum svá málum okkrum, at þú þykkist 
halda öllum sóma þínum, ok lúkum svá fjand- 
skap okkrum“. „Svá skal vera“, sagði Guð- 
mundr. — Björn var eigi á þingi, því at hann 
var sendr út til Grímseyjar með ráði Ljóts, ok 
var á laun með þeim manni, er Þrándr hét. Björn 
sagði honum orðsending Ljóts, at hann var þang- 
at sendr til ásjár ok trausts um þingit, — „enn 
hann mun lúka málum fyrir mik“. Þrándr 
kvað þá fara mundu með slíku sem verða mætti. 

(. Hrólfr var heima um þingit, enn á þing- 
inu váru málin reifð. Kvaðst Ljótr vilja bjóða 
utanferð manna ok fésekð virðulega, ok lögðu 
margir hinir smæri menn verra hlut til, enn 
hinir deildu sér góðan hlut af ok þótti þat 
vænzt, at Ljótr næði sættum, enn Guðmundr 
fengi sóma af. Svá kemr, at Ljótr vill at 
Skafti gerði af hans hendi, enn Guðmundr vill 
sjálfr gera fyrir sína hönd. Var svá ok. Urðu 
þeir vel á sáttir, ok skyldi Skafti gerð upp 
segja, ok var þar hjá fjölmenni mikit. Skafti 
mælti: „Þat látum við jafnt í þessum málum, 
fyrirsát fyrir Böðvari ok víg Sigmundar, Bersa 

vig ok Þorsteins, enn fyrir kaupmannsins víg 
tvau hundruð silfrs, enn fyrir víg Böðvars skal 
gjaldast þat fé, er kom fyrir víg Þorvarðs, enn 
níu menn skulu eigi eiga útkvæmt. Björn skal 
gjalda hundrað, ok vera þar með frjáls, ok 
gjalda tvau sumur á leið“, — ok sættust at 
þessu. — Enn Björn var í eynni með Þrándi 
vel haldinn. Ok einn dag um þingit fýstist 
Björn at róa með Þrándi, enn hann kvað þess 
enga þörf, — „ek vilda, at engar umsátir væri 
um þann mann, er Ljótr sendi mér, ok óvænna 
er til trausts á smáskipum enn á eynni“. „Ekki 
mun þat saka“, segir Björn; — ok reru þann 
dag þrír tigir skipa frá eynni, ok flest smá. 
Veðr var gott ok váru menn kátir, því at 
skipin lágu nær. Þá mælti Þrándr: „Skip ferr 
þar inn eftir firðinum, ok kenni ek ferðir Guð- 
mundar, eða hverir munu þar vera; vitið þér 
nökkut til, hvárt Hrólfr gípr er á þingi?“. Þeir 
svara fiskimennirnir, at hann væri heima. 
Þrándr mælti: „Hann mun hér kominn, ok ætl- 
ar á þinn fund Björn, ok muntu verða kendr 
fyrir oss, ok munum vér illa verjast af smá- 
skipunum, enn menn eigi haldinorðir, enn þeir 
hafa skjótt skip ok fjölda manna.  Búmst þó 
við, at vörn verði lítil“, ok róa nú upp at 
eynni. Þá mæltu ferjumennirnir: „Geysa þeir 
nú róðrinn af miðunum. ok kann vera, at þeir 
uggi ossé. Þá mælti Hrólfr: „Sækjum eftir 

þeim“, ok gera þeir svá, ok fundust skjótt. Þá 
spurði Hrólfr, hvárt Björn væri á skipinu. 
Þrándr svarar: „„Leiddu svá getur um“. Hrólfr 
mælti: „Selið hann fram ok leggið yðr eigi í hættu 
ok fé yðvart, því at þér hafið ekki lið. Firrið 
yðr vandkvæðum, ok gerið yðr ekki heimilissök 
á hendr yðr“. Þrándr svarar: „Ekki áttu 
góðan hlut í málum manna, er þú setr þik 
fram fyrir höfðingja, ok má af þvílíku standa 
vandræði, enn vilt eigi halda gerðir höfðingja, 
ok gerir þú í slíku sáttrof, ok kveykir svá upp 
með höfðingjum fullan fjandskap: kann ok vera, 
at þú skapir Birni slíkan hlut sem bróður hans, 
ok af þér hafa hlotizt þessi vig öll, eða hvat 
hefir þú spurt af þinginu; eru menn eigi sáttir? 
er það óvani þinn, at sættast fyrst, ok drepa 
menn síðan, ok eigi muntu í fyrstu hríð ná. 
honum“. „Vér munum ná honum“, sagði Hrólfr, 
„enn drepa yðr“. Þrándr svarar: „„Vilið þér 
fé taka?“  Hrólfr svarar: #„Sjálfdæmi várt“. 
Björn svarar: „Illa gefast sjálfdæmin, ok hættum 
heldr til hvernig ferr“. Þrándr svarar: „Eigi 
skortir oss fé, enn dreng fær varla slíkan, sem 
þú ert“. Björn kvað margt mundu í gerast, 
áðr enn þeir næði honum. Þrándr kvaðst vilja 
lúka málum, — „ok kemr nú til mín“. Hrólfr 
mælti: „Nú þegar skaltu upp gjalda tvau hundr- 
uð silfrs fyrir Björn“. Þrándr svarar: „Erfið 
munu oss gjöldin svá þröng“. Enn skipamenn 

halda upp gjöldum með honum, ok fóru snauðir 
til lands; skildi svo svá með þeim Þrándi ok 
Hrólfi. — Ljótr kom heim af þingi, ok hittust 
þeir Björn, ok segir hvárr öðrum þau tíðendi, 
sem gerzt höfðu. Ljótr kvað Þránd eigi á- 
mælisverðan, — „enn Hrólfr sýnir spaklyndi sitt, 
ok verðr honum títt til gjaldanna. Nú er 
hægr hjá. Vér eigum at gjalda Guðmundi 
tvau hundruð silfrs á leið. Nú munum vér 
þat greiða, enn eigi annat, ef þeir Hrólfr láta 
þat með ósæmd laust“. Ljótr gerði Guðmundi 
orð, ok kvaðst sjá sýnan ágang í slíku, ok bað 
hann setja Hrólf. Hann kvað svá vera skyldu; 
sagði hann þeim hafa oft til óvirðingar stýrt, 
ok greiddi hann aftr alt fét eyjarmanna. Enn 
Ljótr skipaði fyrir sína hönd bæði Þránd ok 
Guðmund, svá at hvárumtveggjum líkaði, ok 
þótti Valla-Ljótr hinn mesti höfðingi. Ok lýkr 
hér viðskiftum þeira Guðmundar hins ríka, ok 
helt Guðmundr virðing sinni alt til dauðadags. 
Ok lýkr þar þessarri sögu. 

